**กองการศึกษา เทศบาลตำบลห้วยยอด จัดกิจกรรม 5 ส.ศูนย์ส่งเสริมสุขภาพ (ฟิตเนส) เตรียมเปิดให้บริการประชาชน 5 พฤษภาคมนี้**

วันนี้ (28 เม.ย.65) บุคลากรกองการศึกษา เทศบาลตำบลห้วยยอด ได้ร่วมกิจกรรม 5 ส (Big cleaning day) บริเวณศูนย์ส่งเสริมสุขภาพ (ฟิตเนส) เทศบาลตำบลห้วยยอด เพื่อสร้างการมีส่วนร่วมในการดูแลรักษาและปรับปรุงสถานที่ของประชาชนที่มาใช้บริการ รองรับการเปิดให้บริการแก่ประชาชน โดยมีการทำความสะอาด ล้าง เช็ด ถู บริเวณภายในและภายนอกอาคาร ปรับแต่งภูมิทัศน์ เพื่อสร้างบรรยากาศและสภาพแวดล้อมให้เป็นระเบียบเรียบร้อย สวยงาม สะอาดตา ตามหลักการของกิจกรรม 5 ส คือ สะสาง สะดวก สะอาด สุขลักษณะ และสร้างนิสัย นอกจากนี้ยังได้ทำความสะอาดพื้นที่บริการแก่ประชาชน เพื่อป้องกันการแพร่ระบาดของเชื้อไวรัส covid-19 และเพื่อสร้างความเชื่อมั่นให้กับผู้ใช้บริการ

ทั้งนี้ เทศบาลได้ประกาศปิดบริการศูนย์ส่งเสริมสุขภาพ (ฟิตเนส) เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (Covid-19)ยังไม่คลี่คลาย และได้ขยายเวลาปิดให้บริการศูนย์ส่งเสริมสุขภาพตั้งแต่วันที่ 1 พฤษภาคม 2564 เป็นต้นมา สำหรับปัจจุบันนี้สถานการณ์การแพร่ระบาดของโรคดังกล่าวได้คลี่คลายลง ประกอบกับจังหวัดตรังได้ผ่อนคลายการบังคับใช้บางมาตรการให้ดำเนินการหรือทำกิจกรรมบางอย่างได้ โดยให้สถานที่ออกกำลังกายฟิตเนสเปิดดำเนินการได้ โดยจำกัดผู้ใช้บริการไม่เกินร้อยละ 75 ของจำนวนเครื่องออกกำลังกาย ดังนั้น เทศบาลตำบลห้วยยอด จะเปิดให้บริการศูนย์ส่งเสริมสุขภาพ (ฟิตเนส) ตั้งแต่วันที่ 5 พฤษภาคม 2565 เป็นต้นไป ซึ่งผู้ใช้บริการต้องปฏิบัติตามมาตรการป้องกันโรคติดเชื้อไวรัสโคโรนาตามที่ศูนย์ส่งเสริมสุขภาพ(ฟิตเนส) เทศบาล กำหนดไว้อย่างเคร่งครัด

พิมมาส จันทร์ผ่อง/นักประชาสัมพันธ์ชำนาญการ/ข่าว